Osemlúčovky

**Osemlúčovky** (lat. Octocorallia; iné názvy pozri nižšie) sú taxón (spravidla podtrieda či trieda) koralovcov (Anthozoa). 

Pre osemlúčovky je charakteristické, že ich obyčajné polypy majú presne osem ramien (často rozvetvených) a presne osem sept (a teda aj osem mezentérií). 

## Názvy
Slovenské názvy tohto taxónu sú: **osemlúčovky**, **osemlúčovce**, **osemlúčové koraly**, **koraly osemlúčové**, **osemlúčové**, **osemlúče koraly**, **koraly osemlúče**, **osempočetné koraly**, **oktokoraly**, neformálne: **mäkké koraly** v širšom zmysle. Staršie názvy sú: *koráli osemramenní*, *osemramenné koraly*, *polypi osemramenní*, *polypy osemramenné*, *rastlinožilci osmipapršlekovití*, *polypi osmipapršlekovití*, *polypy jednokružné*. 

Latinské názvy tohto taxónu sú: Octocorallia, Octocoralia, Alcyonaria v širšom zmysle. Staršie latinské názvy tohto taxónu sú: Octocoralla, Octocoralliae, Octoradiata, Octactiniaria, Octanthida, Octactinia, Octactiniae, Halcyonoida , Halcyonoidea, Corticifera, Zoophytaria, Asteroida, Zoophyta asteroida, Anthozoa asteroida, Alcyonoidea + Helioporacea, Zoocorallia octatinia + Phytocorallia octactinia.

## Datovanie
Sú to veľmi staré organizmy - doložené sú podľa rôznych názorov už od ediakaru (čiže z konca predkambria) alebo od kambria alebo od ordoviku, ale úplne nesporné sú až nálezy z kriedy.

## Výskyt
Osemlúčovky sa vyskytujú len v moriach, a to v rôznych hĺbkach. V zásade sa nehýbu z miesta, len perovník sa zarýva do substrátu alebo skáče.

## Opis
Skelet (čiže kostra) je vnútri mezogley, z hľadiska pôvodu však ide o endoskelet. Skelet môže byť vápnitý, rohovinový alebo vápnito–rohovinový. Vápnitý skelet je tvorený izolovanými mikroskopickými vápnitými či rohovinovými spikulami. Spikuly sa môžu spájať a vytvárať vápnité rúrky (korality) bez sept a dien. Vnútorná dutina koralita sa spája s druhou pomocou platničiek, ktoré sú rozložené podobne ako kolienka u tráv. Rohovinové skelety majú celistvé skeletové rúrky. Vo vápnito–rohovinovom skelete sa striedajú sťažne z vápenatého a rohovinového materiálu. 

Takmer všetky osemlúčovky vytvárajú kolónie. Tieto sú obyčajne masívne alebo vetvovité. Môžu byť až 3 m vysoké. Kolónie sú zložené z malých polypov s rôznou morfológiou a funkciou. Obyčajné polypy (vyživovacie polypy, hydranty) majú presne 8 perovitých ramien a presne 8 mezentérií (a teda aj presne 8 sept) okolo štrbinovitého ústia, ktoré porušuje radiálnu symetriu. Ostatné polypy nemajú ramená. Priestor medzi polypmi je vyplnený mäkkým tkanivom. Vnútorné dutiny sú prepojené sústavou kanálov, ktoré sú rozložené v mezoglei.

## Systematika
### Systém bežný od začiatku 20. storočia do roku 2022
podtrieda Octocoral(l)ia/ Alcyonaria v širšom zmysle (po slovensky osemlúčovky) [ďalšie slovenské a latinské názvy pozri v kapitole Názvy]:
* [rad] Alcyonacea v širšom zmysle/ Alcyonaria v užšom zmysle/ Alcyonarida v širšom zmysle  (po slovensky lalokovníky; nesprávne: laločníky; ľudovo al. staršie: alcyonárie/ mäkké koraly v užšom zmysle/ kožovité koraly/ korkové polypy)
** rad [podrad] Alcyonacea v užšom zmysle/ Alcyonaria v najužšom zmysle/ Alcyonarida v užšom zmysle  - V prípade zaradenia ako podrad sa tvar Alcyonarida mení na tvar Alcyoni(i)na.
** rad [podrad] Protoalcyonaria - Do tohto taxónu patria solitérne druhy (čiže druhy netvoriace kolónie). Alternatívne sa zaraďuje sčasti ako súčasť taxónu Alcyonacea v užšom zmysle a sčasti ako súčasť taxónu Stolonifera.
** rad [podrad] Stolonifera/Tubiporaria
** rad [podrad] Telestacea - Alternatívne sa zaraďuje ako súčasť taxónu Stolonifera.
** rad Gastraxonacea - Do tohto taxónu, zavedeného v roku 1973, patrí len čeľaď Pseudogorgiidae. Alternatívne sa zaraďuje ako súčasť taxónu Stolonifera.
* rad Gorgonacea/ Gorgonaria/ Gorgonarida (po slovensky vejárovníky/ rohovitky/ koraly rohovinové/ rohovinové koraly; ľudovo al. staršie: gorgonárie/ gorgónie/ morské vejáre/ rohovité koraly) - Tento taxón sa od roku 1981 alternatívne zaraďuje ako súčasť radu Alcyonacea v širšom zmysle. 
** podrad Scleraxonia -  Tento taxón sa zriedkavo (v 20. stor., ale aj na zač. 21. stor.) zaraďuje do radu Alcyonacea v širšom zmysle; Stiastny 1939 v takom prípade rad Gorgonacea (bez Scleraxonia) alternatívne označoval ako rad Holaxonia, a rad Alcyonacea v širšom zmysle (vrátane Scleraxonia) alternatívne označoval ako rad Scleraxonia.
** podrad [rad] Holaxonia
** podrad [rad] Calcaxonia - Tento taxón bol pomenovaný v roku 1999; v rokoch 1981 - 1999 sa neformálne nazýval "obmedzené Holaxonia" (angl. restricted Holaxonia). Do roku 1981 sa tento taxón zaraďoval ako súčasť podradu Holaxonia.
* rad Helioporacea/ Helioporaria/ Helioporalida/ Helioporidea/ Coenothecalia (po slovensky slncovníky;  ľudovo al. staršie: slnečné koraly/ belasé koraly) - Zhruba do polovice 20. storočia sa tento taxón niekedy zaraďoval ako súčasť taxónu Alcyonacea v širšom zmysle.
* rad Pennatulacea/ Pennatularia/ Pennatularida (po slovensky perovníky; ľudovo al. staršie: morské perá)

### Systém podľa McFadden et al. 2022
trieda Octocorallia:
* incertae sedis:
** čeľaď Haimeidae – staršie klasifikovaná ako jedna z dvoch čeľadí taxónu Protoalcyonaria
** čeľaď Pseudogorgiidae – t. j. to, čo sa staršie klasifikovalo ako rad Gastraxonacea (porovnaj vyššie)
* rad Malacalcyonacea (názov do roku 2022 a neformálny názov: klád Holaxonia-Alcyoniina) - podrobnosti pozri nižšie
* rad Scleralcyonacea (názov navrhnutý v roku 2019: Calcaxonia v širšom zmysle; názov do roku 2022/2019 a neformálny názov: klád Calcaxonia-Pennatulacea) - podrobnosti pozri nižšie

Rad Malacalcyonacea zodpovedá nasledujúcim taxónom starších systémov (porov. predchádzajúcu podkapitolu): 
:- taxón Alcyonacea v užšom zmysle okrem rodu *[[Parasphaerasclera]]*, 
:- taxón Protoalcyonaria okrem čeľade Haimeidae, 
:- taxón Stolonifera okrem rodov *[[Sarcodictyon]]* a *[[Cornularia]]*,
:- taxón Telestacea okrem rodu *[[Telestula]]*,
:- časť taxónu Scleraxonia,
:- taxón Holaxonia okrem rodov *[[Dendrobrachia]]* a *[[Ideogorgia]]*,
:- 1 rod z taxónu Calcaxonia (rod *[[Isis]]*).
Rad Scleralcyonacea zodpovedá nasledujúcim taxónom starších systémov:
:- 1 rod z taxónu Alcyonacea v užšom zmysle (rod *[[Parasphaerasclera]]*),
:- 2 rody z taxónu Stolonifera (rody *[[Sarcodictyon]]* a *[[Cornularia]]*),
:- 1 rod z taxónu Telestacea (rod *[[Telestula]]*),
:- časť taxónu Scleraxonia,
:- 2 rody z taxónu Holaxonia (rody *[[Dendrobrachia]]* a *[[Ideogorgia]]*),
:- taxón Calcaxonia okrem rodu *[[Isis]]*,
:- celý taxón Helioporacea,
:- celý taxón Pennatulacea.

Tento systém bol v úplnosti publikovaný až v roku 2022, ale v podstate sa v hlavných rysoch vyskytoval už v niektorých prácach od roku 2006. Tieto staršie práce však namiesto názvov Malacalcyonacea a Scleralcyonacea používali len rôzne opisné resp. neformálne názvy (ktoré sa sčasti používajú dodnes). 

## Iné projekty

## Referencie


Kategória:Koralovce